Wit mans domineer steeds bestuursposte‘n Verslag deur die Diensgelykheidskommissie het bevind dat witmense glo steeds topbestuurposte in Suid-Afrika domineer. Die 13de uitgawe van die verslag toon dat sowat 72.6 van topbestuurposte deur witmense gevul word. Dit was 81.5% in 2002. Die verslag reflekteer die openbare en privaatsektore. Sowat 12.3% swartmense was in 2012 in topbestuurposte, in vergelyking met 10% in 2002. Dr. Loyiso Mzisi Mbabane, voorsitter van die kommissie, het die verslag tydens ‘n Transformasie Indaba in Boksburg aan die Oos-Rand aan Mildred Oliphant, minister van arbeid, oorhandig. Bruin mense het sowat 4.6% van topbestuurposte gevul in vergelyking met 3.4% in 2002; en Indiërs het 7.3% van dié poste gevul, in teenstelling met 5% in 2002. Sowat 3.1% van die persone in topbestuurposte is uitlanders, in vergelyking met 0% in 2002. Die departement van arbeid het egter eers in 2006 die data begin versamel. Mbabane het sy teleurstelling oor die vlakke van transformasie uitgespreek. “Dit is onaanvaarbaar. Dit is nie wat mens verwag nie, veral nie aangesien ons ‘n wet het nie,” het hy gesê. Mans domineer ook nog die topbestuurposte, alhoewel hul verteenwoordiging op hierdie vlak met 6.1% gedaal het, van 86.2% in 2002 tot 80.1% in 2012. Oliphant het aan die konferensie gesê die beleid om diensgelykheid in die werkplek in te stel sal volstaan. “Daar is diegene wat versoek dat ‘n sogenaamde sonsondergang-klousule in die diensgelykheidsplan bygewerk moet word,” het Oliphant gesê.